Ingrid Bjoner

Ingrid Kristine Bjoner Pierpoint (født 8. november 1927 i Kråkstad i Ski kommune, død 4. september 2006 i Oslo) var en norsk operasanger. Hun forbindes mest med Richard Wagner og Richard Strauss' musikk. Bjoners scenekarriere strakk seg gjennom perioden 1957-1990.

Liv og virke

Bakgrunn 
Ingrid Bjoner var datter av gårdbruker Johan Bjoner (1877–1950) og Alma Prestangen (1890–1982). Hun utdannet seg først som farmasøyt, men begynte sangstudier etter eksamen.

Sangerinne 
I 1951 fikk hun strålende kritikk etter en konsert i Oslo domkirke. Hun studerte senere sang i Frankfurt og Düsseldorf.

Hun debuterte i New York City i 1957 i rollen Donna Anna i Don Giovanni av Mozart. 

Hun giftet seg i1960 med direktør Thomas Reynolds Pierpoint jr. (1922–1999).

I Stockholm fremtrådte hun på anbefaling av Kirsten Flagstad i tittelrollen i Händels Rodelinda på Drottningholmsteatern 1960. Oppmuntret av nettopp Kirsten Flagstad søkte Bjoner seg tidlig videre utenlands, først til Tyskland der hennes faste hjemmescene under hoveddelen av karrieren ble Bayerische Staatsoper i München. 

Hun hadde engasjement ved Metropolitan Opera i New York. Hun har sunget ved store operahus som Wiener Staatsoper, Bayreuth Festspielhaus, Royal Opera House, Palais Garnier i Paris, La Scala i Milano, Covent Garden i London og en rekke andre steder.

Ingrid Bjoner sang først lyrisk-dramatiske partier som Donna Anna i Mozarts Don Giovanni, Elsa i Wagners Lohengrin, Senta i samme komponists Den flyvende hollender osv., men repertoaret ble snart dominert roller som passet en rendyrket dramatisk sopran: Brünnhilde i Wagners Der Ring des Nibelungen, Isolde i samme komponists Tristan und Isolde, dertil tittelrollen i Puccinis Turandot og Keisarinnen i Richard Strauss' Die Frau ohne Schatten. 

Hennes sistr nye rolle ble tittelpartiet i Richard Strauss' opera Elektra. Rollelisten var meget omfattende da sangerinnen hadde en svært anvendbar røst, med hvilken hun under hele karrieren kunne aksle både lyriske og dramatiske partier og som dessutet hadde en uvanlig letthet for høydetoner og partier med høy tessitura.

I 1964 ble Bjoner utnevnt til ridder 1. klasse av St. Olavs Orden, og forfremmet til kommandør av samme orden i 1980.

Hun ble i 1992 professor ved Norges musikkhøgskole, og i 1991 gjesteprofessor ved Det Kgl. Danske Musikkonservatorium.

Diskografi 
 Götterdämmerung – Complete Opera (1956), med Kirsten Flagstad & Set Svanholm
 Morgon, dag, kveld (19??), med Robert Levin, Carl Gustav Sparre Olsen & Inge Krokann
 Georg Friedrich Händel: Der Messias (1961)
 Solveigs Lied (1964)
 Turandot: Opernquerschnitt (1974)
 Richard Strauss: Die Frau ohne Schatten Live Performance-1976 (1976, EP), med Dietrich Fischer-Dieskau, James King & Birgit Nilsson
 Carl Maria von Weber: Oberon (Grosser Querschnitt) (1977), med Jess Thomas, Erika Köth, Bamberger Symphoniker & Wilhelm Schüchter
 Richard Strauss: Die Frau ohne Schatten (1977), med Inge Borkh, Martha Mödl, Jess Thomas, Dietrich Fischer-Dieskau & Joseph Keilberth
 Romanser (1978), med Eyvind Alnæs, Robert Levin, Filharmonisk Selskaps Orkester & Kjell Ingebretsen
 Neonlys på Wergeland (1987), med Ola B. Johannessen og Jonas Fjeld
 Singer Portrait: Ingrid Bjoner (2013)

Deltar på 
 Giuseppe Verdi: Die Schönsten Arien von Giuseppe Verdi (1963)
 Wolfgang Amadeus Mozart: Don Giovanni: Szenen und Arien (1963)
 Richard Strauss: Richard Strauss: Die Frau ohne Schatten (1964)
 Bayerisches Staatsorchester med Joseph Keilberth: Richard Strauss: Szenen aus Die Frau ohne Schatten op. 65 (1964)
 Richard Strauss: Gala Premiere, Die Schönsten Stimmen der Gegenwart (1969)
 Kirsten Flagstad: Wagner: Scenes From Götterdämmerung (1970)
 Giuseppe Verdi: Verdi: Aida (1974)
 Widerøe: Opp i det blå (1987)
 Kirkelig Kulturverksted: Kirkelig Kulturverksted 25 år – Varige spor (1999)
 Richard Strauss: The Operas of Richard Strauss (1999)
 Aschehoug: Norges musikkhistorie: Romantikk og gullalder – 1870–1910 (1999)
 BR Klassik: Great Wagner Voices (2013)

Referanser

Eksterne lenker 
 Aftenposten – Til ære for Ingrid Bjoner
 Biografi hvor det også tilbys lydklipp 
 Norsk musikkhistorisk arkiv

Norske operasangere
Sopraner
St. Olavs Orden
Personer fra Ski kommune
Fødsler i 1927
Dødsfall i 2006
Anders Jahres Kulturpris